REGULAMENTUL (CE) NR. 873/2007 AL COMISIEI
din 24 iulie 2007
de modificare și de corectare a Regulamentului (CE) nr. 1913/2006 de stabilire a normelor de aplicare a regimului agromonetar al euro în sectorul agricol
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (1), în special articolul 9,
întrucât:
(1)
S-a strecurat o eroare de redactare în articolul 5 alineatul (4) din Regulamentul (CE) nr. 1913/2006 al Comisiei (2) cu privire la stabilirea faptului generator în cazul ajutorului acordat pentru furnizarea anumitor produse lactate prevăzut la articolul 1 din Regulamentul (CE) nr. 2707/2000 al Comisiei din 11 decembrie 2000 de stabilire a normelor de aplicare a Regulamentului (CE) nr. 1255/1999 al Consiliului privind acordarea de ajutoare comunitare pentru furnizarea laptelui și a anumitor produse lactate elevilor din instituțiile școlare (3). Este necesară corectarea acestei erori pentru a evita orice interpretare eronată.
(2)
Textul articolului 11 litera (c) din Regulamentul (CE) nr. 1913/2006 pare a fi redundant în raport cu articolul 6. Din motive de claritate, textul „pentru care faptul generator al cursului de schimb este 1 octombrie” trebuie eliminat din această dispoziție.
(3)
Procedura de codificare a Regulamentului (CEE) nr. 2825/93 al Comisiei din 15 octombrie 1993 de punere în aplicare a Regulamentului (CEE) nr. 1766/92 al Consiliului de stabilire a acordării restituirilor adaptate pentru cerealele exportate sub forma anumitor băuturi spirtoase (4) și a Regulamentului (CE) nr. 562/2000 al Comisiei din 15 martie 2000 de stabilire a normelor detaliate de aplicare a Regulamentului (CE) nr. 1254/1999 al Consiliului cu privire la achiziționarea cărnii de vită prin intervenție publică (5) a fost finalizată înainte de adoptarea și publicarea Regulamentului (CE) nr. 1913/2006. Regulamentele (CEE) nr. 2825/93 și (CE) nr. 562/2000 au fost abrogate și înlocuite începând cu 30 noiembrie 2006 prin Regulamentul (CE) nr. 1670/2006 al Comisiei (versiunea codificată) (6) și, respectiv, Regulamentul (CE) nr. 1669/2006 al Comisiei (versiunea codificată) (7). În consecință, referințele la Regulamentul (CEE) nr. 2825/93 și la Regulamentul (CE) nr. 562/2000 sunt caduce și trebuie corectate în Regulamentul (CE) nr. 1913/2006.
(4)
Modificarea și corectările prevăzute în prezentul regulament trebuie să se aplice începând de la data regulamentului modificat.
(5)
Regulamentul (CE) nr. 1913/2006 trebuie modificat și corectat în consecință.
(6)
Măsurile prevăzute în prezentul regulament sunt conforme cu avizul comitetelor de gestionare competente,
ADOPTĂ PREZENTUL REGULAMENT:
Articolul 1
Regulamentul (CE) nr. 1913/2006 se modifică după cum urmează:
1.
La articolul 5, alineatul (4) se înlocuiește cu următorul text:
„(4) În cazul ajutorului acordat pentru furnizarea anumitor produse lactate elevilor din instituțiile școlare, prevăzut la articolul 1 din Regulamentul (CE) nr. 2707/2000, faptul generator al cursului de schimb este prima zi din perioada la care se referă cererea de plată prevăzută la articolul 11 din regulamentul menționat anterior.”
2.
La articolul 11, litera (c) se înlocuiește cu următorul text:
„(c)
pentru prețul minim al sfeclei prevăzut la articolul 6, cursul mediu din ultima lună stabilit de Banca Centrală Europeană (BCE) înainte de faptul generator.”
3.
Articolul 18 se înlocuiește cu următorul text:
„Articolul 18
Modificarea Regulamentului (CE) nr. 1670/2006
Articolul 6 alineatul (2) din Regulamentul (CE) nr. 1670/2006 se înlocuiește cu următorul text:
«(2) Cursul de restituire este cel valabil în ziua punerii sub control a cerealelor. Cu toate acestea, pentru cantitățile distilate în fiecare dintre perioadele fiscale de distilare care urmează perioadei în care a avut loc punerea sub control, cursul este cel valabil în prima zi a fiecărei perioade fiscale de distilare în cauză.
Faptul generator al cursului de schimb aplicabil restituirii este cel prevăzut la articolul 1 alineatul (1) din Regulamentul (CE) nr. 1913/2006 al Comisiei (8).
4.
Articolul 21 se înlocuiește cu următorul text:
„Articolul 21
Modificarea Regulamentului (CE) nr. 1669/2006
Articolul 16 din Regulamentul (CE) nr. 1669/2006 se înlocuiește cu următorul text:
«Articolul 16
Cursul de schimb
Faptele generatoare ala cursului de schimb aplicabil sumei și prețurilor prevăzute la articolul 11 și garanției prevăzute la articolul 9 sunt cele prevăzute la articolul 8 litera (a) și, respectiv, la articolul 10 din Regulamentul (CE) nr. 1913/2006 (9).
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iulie 2007.